Հելեն Լևիթ

Հելեն Լևիթ (, ), ամերիկացի լուսանկարիչ, կինոօպերատոր, սցենարիստ։ Նա նշանակալի ներդրում է ունեցել Նյու Յորքի «փողոցային լուսանկարչության» զարգացման գործում։ Նրան անվանել են «իր ժամանակների ամենաշատ հռչակված և ամենաքիչ ճանաչված լուսանկարիչը»։

Կենսագրություն 
Լևիթը մեծացել է Բրուքլինում։ Թողնելով դպրոցը՝ նա ինքնուրույն սովորել է լուսանկարել՝ զուգահեռ աշխատելով իբրև կոմերցիոն լուսանկարիչ։ Հաճախելով արվեստի մի քանի դասընթացների՝ Լևիթը հետաքրքրվել է կավճանկարչությամբ, ինչն այն ժամանակվա քաղաքին բնորոշ մշակույթի մի մաս էր։ Ձեռք բերելով Leica ֆոտոխցիկ՝ նա սկսել է լուսանկարել այդ նկարներն ու երեխաներին, որոնք ստեղծում էին այդ նկարները։ Ստացված լուսանկարները հրապարակվել են 1987 թվականին՝ «Փողոցում․ նկարներ և հաղորդագրություններ կավճով, Նյու Յորք 1938–1948» (The Street: chalk drawings and messages, New York City 1938—1948) ընդհանուր խորագրի ներքո։

1938–1939 թվականներին նա համագործակցել է Ուոլքեր Էվանսի հետ և շատ շուտ ճանաչում ձեռք բերել։ 1939 թվականի հուլիսին Նյու Յորքի Ժամանակակից արվեստի թանգարանն իր լուսանկարների նորաստեղծ բաժնում ընդգրկել է նաև Լևիթի աշխատանքները։ 1943 թվականին այնտեղ անց է կացվել նրա առաջին ցուցահանդեսը՝ «Helen Levitt: Photographs of Children»՝ ֆոտոքննադատ Նենսի Նյուգելի ղեկավարությամբ։ Նրա հաջորդ մեծ ցուցահանդեսը կայացել է 1960–ականներին։ Ամանդա Հոփքինսոնը ենթադրում է, որ նրա ստեղծագործության ճանաչման երկրորդ ալիքը կապված է եղել կանանց ստեղծագործական ձեռքբերումների ֆեմինիստական բացահայտումների հետ։

1940–ական թվականների վերջերին Լևիթը Ջենիս Լոբի և Ջեյմս Էյջիի հետ ստեղծել է երկու վավերագրական ֆիլմ՝ In the Street (1948) և The Quiet One (1948)։ Լևիթը Լոբի և Սիդնի Մայերսի (Sidney Meyers) հետ առաջադրվել է Օսկար մրցանակի՝ «Լավագույն սցենար» անվանակարգում՝ The Quiet One ֆիլմի համար։ Լևիթը կինեմատոգրաֆիայով ակտիվորեն զբաղվել է ընդամենը 25 տարի։ Նրա վերջին աշխատանքը Ջոն Քոենի The End of an Old Song (1973) վավերագրական ֆիլմի խմբագրումն էր։

1959 և 1960 թվականներին Լևիթը Guggenheim Foundation–ից ստացել է երկու դրամաշնորհ՝  Նյու Յորքի գունավոր լուսանկարներ անելու համար, ինչից հետո նա կրկին վերադարձել է լուսանկարչությանը։ 1965 թվականին լույս է տեսել նրա առաջին մեծ հավաքածուն՝ A Way of Seeing։ Նրա գունավոր լուսանկարների մեծ մասն անհետացել է East 13th Street–ի իր տան կողոպուտի ժամանակ 1970 թվականին։ Նույն թվականին արված մյուս լուսանկարները հրապարակվել են 2005 թվականին՝ Slide Show: The Color Photographs of Helen Levitt գրքում։ 1976 թվականին Լևիթը Արվեստների ազգային ֆոնդի անդամ է եղել։

Ծանոթագրություններ

Արտաքին հղումներ 
 Helen Levitt: New York Streets 1938 to 1990s at LensCulture
 . Note that there is occasionally confusion of Levitt's film credits with those of Helen Slote Levitt.

 
Ամերիկացի կին լուսանկարիչներ
Ամերիկացի կինոօպերատորներ
Ամերիկացի կինոռեժիսորներ
Ամերիկացի սցենարիստներ